Úradný vestník L 042 , 15/02/1991 S. 0025 - 0026

Fínske špeciálne vydanie: Kapitola 13 Zväzok 20 S. 0064

Švédske špeciálne vydanie: Kapitola 13 Zväzok 20 S. 0064



Smernica Komisie zo 16. januára 1991, ktorou sa mení a dopĺňa smernica Rady 88/388/EHS o aproximácii právnych predpisov členských štátov týkajúcich sa dochucovadiel určených na používanie v potravinách a východzích materiálov na ich výrobu (91/71/EHS) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na smernicu Rady 88/388/EHS z 22. júna 1988 o aproximácii právnych predpisov členských štátov týkajúcich sa dochucovadiel určených na používanie v potravinách a východzích materiálov na ich výrobu [1], najmä na jej článok 6 ods. 4, keďže rozdiely medzi zákonmi, právnymi predpismi a správnymi opatreniami členských štátov o označovaní aróm určených na predaj konečnému spotrebiteľovi môžu narušiť voľný pohyb týchto výrobkov a viesť k nerovným podmienkam v hospodárskej súťaži; keďže hlavným cieľom každého ustanovenia o označovaní aróm by malo byť informovanie a ochrana spotrebiteľa; keďže v súlade s postupom stanoveným v článku 10 smernice Rady 88/388/EHS bol podaný návrh na prijatie opatrení Stálemu výboru pre potraviny, ktorý nebol schopný vydať stanovisko; keďže podľa rovnakého postupu Komisia následne odovzdala Rade návrh týkajúci sa opatrení, ktoré majú byť prijaté; keďže Rada neprijala žiadne opatrenia do troch mesiacov od jeho podania, Komisia musí prijať navrhované opatrenie, PRIJALA TÚTO SMERNICU: Článok 1 Vkladá sa nasledujúci článok: "Článok 9a 1. Arómy určené na predaj konečnému spotrebiteľovi nemôžu byť uvedené na trh, ak na ich obale nie sú uvedené nasledujúce povinné informácie, ktoré by mali byť ľahko viditeľné, jasne čitateľné a neodstrániteľné: a) buď slovo "aróma", alebo špecifickejší názov alebo popis arómy; b) buď slová "pre potraviny", alebo špecifickejší odkaz na potraviny, pre ktoré je aróma určená; c) dátum minimálnej trvanlivosti v súlade s článkom 3 ods. 1 č. 4 a článkom 9 smernice Rady 79/112/EHS [2]; d) v prípade potreby osobitné podmienky pre skladovanie a použitie; e) pokyny na použitie, ak by inak mohla byť aróma nevhodne použitá; f) netto množstvo vyjadrené v jednotkách hmotnosti alebo objemu; g) názov alebo obchodné meno a sídlo výrobcu alebo baliarne alebo predajcu usadeného v spoločenstve; h) označenie alebo údaje pre určenie druhu v súlade so smernicou Rady 89/396/EHS [3]; i) v prípade zmesi arómy s inými látkami zoznam hmotností v zmesi v zostupnom poradí: - príslušnej arómy alebo aróm v súlade s pís. a); - názov každej ďalšej látky alebo výrobku alebo, ak je to vhodné, jej E čísla. 2. Slovo "prírodný" alebo iné slovo v podstate s rovnakým významom je možné použiť len pre arómy, v ktorých zložka arómy obsahuje výlučne aromatizujúce látky uvedené v článku 1 ods. 2 písm. b) bod i) a/alebo aromatizujúce prípravky uvedené v článku 1 ods. 2 písm. c). Ak označenie pri predaji arómy obsahuje odkaz na arómu alebo zdroj arómy, slovo "prírodný" alebo iné slovo v podstate s rovnakým významom nemožno použiť, ak aromatizujúci prípravok nebol izolovaný vhodným fyzikálnym procesom, enzymatickým alebo mikrobiologickým procesom alebo tradičnými procesmi prípravy potravín výlučne alebo takmer výlučne z príslušných potravín alebo zdrojov arómy. 3. Podrobnosti požadované v tomto článku budú uvedené v jazyku ľahko zrozumiteľnom pre kupujúceho, ak nebudú prijaté iné opatrenia, ktoré zabezpečia, aby bol kupujúci informovaný. Toto ustanovenie nebráni tomu, aby sa tieto podrobnosti uvádzali vo viacerých jazykoch." Článok 2 1. Členské štáty v prípade potreby zmenia a doplnia svoje zákony, iné právne predpisy a správne opatrenia tak, aby: - umožnili obchod s výrobkami, ktoré spĺňajú požiadavky tejto smernice najneskôr do 30. júna 1992; - zakázali obchod s výrobkami, ktoré nespĺňajú požiadavky tejto smernice s účinnosťou od 1. januára 1994. Budú o tom bezodkladne informovať Komisiu. 2. Všetky takéto opatrenia prijaté členskými štátmi budú obsahovať odkaz na túto smernicu alebo budú sprevádzané takým odkazom pri príležitosti ich úradného uverejnenia. Členské štáty prijmú podrobné pravidlá pre takéto odkazy. Článok 3 Táto smernica je adresovaná členským štátom. V Bruseli 16. januára 1991. Za Komisiu Martin bangemann Podpredseda [1] Ú. v. ES L 184, 15.7.1988, s. 61. [2] Ú. v. ES L 33, 8.2.1979, s. 1. [3] Ú. v. ES L 186, 30.6.1989, s. 21. --------------------------------------------------